《病中蒙潘伯寅少宰饷群籍并示消夏六咏率成长歌跋于纸尾》
清代·王颂蔚

长安六月积淫潦，键关卧病车罕过。欲藉古人起废疾，随身书卷携无多。

伻来陈讯走流汗，瑶华循诵颜先和。发函突兀见精椠，如遇卢扁疗沈疴。

诸公衮衮富述作，津逮末学犹江河。《消夏六咏》最奇崛，知君饕古穷羲娲。

南皮张饮自矜许，邺中七子真幺么。何如锐精究篆古，取证经义功不磨。

少宰斋中富藏弆，商周典物如星罗。抉扬土花发奇字，粟雨鬼哭群灵呵。

吉金摹据良不易，康成误解凤尾娑。盉煮荐体本非镬，孙陆瞽说殊沿讹。

希冯乃以盉为味，《玉篇》传后将谁詑。颉诵不作古文晦，弡释为张池为沱。

京洛冠盖掩群雅，崡穆虽博难同科。沙南片石释者鲜，安世默识论不颇。

获奋字谊本洨长，钩据脱尽前人窠。隐侯见之必狂喜，可惜宿草归山阿。

古印累累亦典贵，嬴刘爵号能缕覼。持此上补百官表，淹贯岂让扶风娥。

咄哉彦远不识字，胡言斫玉藐毋驮。石斋遗砚失复得，流传墨妙由东坡。

群儿但宝香姜瓦，狗脚邺焉足诃。世间神物各有数，汉百碑砚归烟萝。

吴会藏书甲天下，绛云传是扬其波。佞宋主人最后起，爱书成癖犹金陀。

一廛百宋悉善本，况有涧翁相切劘。越来溪边石鼓吼，南中旧椠灰兵戈。

君家赐书本充栋，一朝化去如龙梭。方今粲晏右文学，明堂黼黻登雅歌。

少宰遍窥中秘籍，论思扃禁吟羔紽。月廪悉以置篇简，古绨鼊首熏沈螺。

搉扬文史盍朋戠，躧履蹋残厅事莎。孤寒三百尽頫首，搜扬潜逸来槃薖。

男儿性命在文字，一卷能寿非坎轲。牟首尽载士安序，传播奚止一刹那。

走也浅学本肤受，石墨金薤空摩挲。观碑太学但自恨，鱮柳不辨成蹉跎。

君今赠我宛委秘，贫儿暴富惭颜酡。惜我不寻比邻住，假观宝墨穷籀蝌。

会当归去访林屋，禹书窃读惊蛟鼍。

作者简介：（?—1896）江苏长洲人，字芾卿，号蒿隐，初名叔炳。光绪六年进士。官户部郎中，补军机章京。有《写礼庼文集》、《读碑记》、《古书经眼录》、《明史考證捃逸》。